Man gevonnis vir renosterstropery | Maroela Media
Man gevonnis vir renosterstropery
ŉ 30-jarige man is tot 20 jaar tronkstraf gevonnis nadat hy op verskeie aanklagte wat met renosterstropery verband hou skuldig bevind is.
Lt.kol. Katlego Mogale, woordvoerder van die polisie, het gesê Mapoyisa Mahlauli (30) is in die Skukuza-streekhof tot twee jaar tronkstraf gevonnis vir betreding in die Krugerwildtuin, 10 jaar tronkstraf vir die onwettige jag van renoster, agt jaar vir die besit van ŉ vuurwapen met die bedoeling om ŉ misdaad te pleeg en drie jaar tronkstraf vir die onwettige besit van ŉ ongelisensieerde vuurwapen.
Mogale het gesê van die vonnisse sal gelyklopend uitgedien word en dat Mahlauli effektief 20 jaar tronkstraf moet uitdien.
Mahlauli is op 17 Maart verlede jaar in Satara in die Krugerwildtuin in hegtenis geneem. Veldwagters was besig om die gebied te patrolleer toe hulle geweerskote gehoor het. ŉ Renosterkoei se karkas is kort daarna gevind en veldwagters het die verdagtes se spore agternagesit.
Veldwagters het op Mahlauli en nog ŉ verdagte afgekom waarna ŉ skietgeveg uitgebreek het. Mahlauli is in hegtenis geneem terwyl sy medepligtige daarin kon slaag om te ontsnap. Daar is op ŉ jaggeweer, ammunisie, ŉ byl en renosterhorings beslag gelê.
Volgens Mogale verwelkom die polisie die vonnis wat aan Mahlauli opgelê is en hoop hulle dit sal as afskrikmiddel vir moontlike renosterstropers dien.